**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Αττικής .**

**Τηλ.:** 6972159109, **website:**[www.eakp.gr](http://www.eakp.gr/), **email:**info@eakp.gr

**Αθήνα 14 Ιουνίου 2024**

Προς: 1. Μέλη Ε.Υ.Π.Σ Π. Αττικής

 2. Μ.Μ.Ε.

**ΑΝΑΚΟΙΝΩΣΗ**

**«Για τα σοβαρά ζητήματα υγιεινής & ασφάλειας των πυροσβεστών που αναδεικνύει η πυρκαγιά σε εργοστάσιο στην Κ. Κηφισιά»**

Συνάδελφοι,

 Μετά από χρόνια «αναβαθμίσεων», «εκσυγχρονισμών» και ποικίλων νομοθετήσεων και παρά την ανακοίνωση ποικίλων προγραμμάτων αγοράς πάσης φύσεως μέσων και εξοπλισμού, ένα βασικό ερώτημα παραμένει: Στην Αττική, τη μεγαλύτερη περιφέρεια της χώρας, είναι το Πυροσβεστικό Σώμα σε θέση να διαχειριστεί με ασφάλεια για τους εργαζομένους του ένα μεγάλο αστικό συμβάν;

 Η πυρκαγιά που ξέσπασε στις 12/6 σε εργοστάσιο στην Κάτω Κηφισιά (το δεύτερο που καίγεται στην ίδια περιοχή μέσα σε λίγα χρόνια) ανέδειξε με εκκωφαντικό τρόπο μια σειρά ερωτήματα ως προς την υγιεινή και ασφάλεια των πυροσβεστών:

* Ενώ ήταν γνωστό ότι τη συγκεκριμένη ημέρα θα υπάρχουν συνθήκες καύσωνα, το προσωπικό που επιχειρούσε στο συμβάν στηρίχθηκε κυρίως στην «καλοσύνη» των περιοίκων και έλαβε νερό από την Υπηρεσία μετά από περίπου 4 ώρες. **Υπάρχει συγκεκριμένο σχέδιο παροχής διοικητικής μέριμνας (κατ’ εφαρμογή και της Εγκυκλίου Διαταγής 103/2001) σε κάθε είδους συμβάντα και πώς αυτό εφαρμόζεται;**
* Τι επιπτώσεις έχει στην υγεία των πυροσβεστών η πολύωρη έκθεση σε τέτοιου είδους περιβάλλοντα, ειδικά σε συνθήκες καύσωνα; Είναι γνωστό πλέον σε όλους τους αρμόδιους (αφού μάλιστα το Αρχηγείο Π.Σ. διοργάνωσε στο πρόσφατο παρελθόν και ειδική διαδικτυακή ενημερωτική ημερίδα για όλο το προσωπικό) ότι η δερματική απορρόφηση επιβλαβών ουσιών αποτελεί σημαντικότατο κίνδυνο για την υγεία των πυροσβεστών και μάλιστα η δερματική απορρόφηση αυξάνεται δραματικά με την αύξηση της θερμοκρασίας και την πολύωρη έκθεση. Μάλιστα, από πολύ νωρίς στο συγκεκριμένο συμβάν έγινε γνωστό ότι καιγόντουσαν κυρίως αφρώδη υλικά συσκευασίας, τα προϊόντα καύσης των οποίων είναι εξαιρετικά καρκινογόνα. **Υπάρχει σχέδιο επιτόπιας ανακούφισης και ξεκούρασης (rehab) του προσωπικού κατά την επέμβαση σε τέτοια συμβάντα, ώστε να διευκολύνεται η αποβολή τέτοιων ουσιών από τους πυροσβέστες και να ελαχιστοποιούνται οι μακροπρόθεσμες συνέπειες στην υγεία τους;**
* Από την ανωτέρω ημερίδα (αλλά και από σχετική εγχώρια και διεθνή βιβλιογραφία) είναι πλέον γνωστό στο Π.Σ. ότι οι πυροσβέστες πρέπει το συντομότερο δυνατό να κάνουν μπάνιο και να απεκδύονται τα εκτεθειμένα στα προϊόντα του καπνού ρούχα τους. Μάλιστα, όλοι οι ειδικοί επιστήμονες συνέστησαν τέτοια μέτρα ακόμη και στον γενικό πληθυσμό που ζούσε στην περιοχή. **Υπάρχουν όλες οι απαραίτητες εγκαταστάσεις και επάρκεια σε ατομικά είδη (στολές, Μ.Α.Π. κλπ) σε όλους τους Πυροσβεστικούς Σταθμούς για να απολυμανθούν οι πυροσβέστες με την επιστροφή τους από το συμβάν;**
* Η προστασία της αναπνοής σε τέτοια συμβάντα είναι κεφαλαιώδους σημασίας για την υγεία των πυροσβεστών, σύμφωνα με όλη την ειδική βιβλιογραφία. Αυτή τη στιγμή σε όλη την Αθήνα υπάρχει μόλις ένα όχημα πλήρωσης αναπνευστικών συσκευών, και μάλιστα πολύ μεγάλης ηλικίας (άνω των 25 ετών). Οι δε πυροσβεστικοί σταθμοί διαθέτουν περιορισμένο απόθεμα σε αναπνευστικές συσκευές και φιάλες πεπιεσμένου αέρα, ικανό να καλύψει μετά βίας τις «φυσιολογικές» καθημερινές επιχειρησιακές τους ανάγκες. **Υπάρχει μέριμνα για την αντιμετώπιση των αυξημένων αναγκών σε αναπνευστικές συσκευές και φιάλες αέρα σε τέτοιου είδους συμβάντα; Υπάρχει επάρκεια σε φίλτρα και προσωπίδες που να έχουν χορηγηθεί στους πυροσβέστες από την υπηρεσία;**

 Παρακολουθούμε επί μακρόν την δια τυμπανοκρουσιών ανακοίνωση δράσεων και αγορών σε σχέση με την αντιμετώπιση δασικών πυρκαγιών, ωστόσο -και παρά τη συστηματική αύξηση των αστικών συμβάντων- ο σχετικός τεχνολογικός εξοπλισμός του Σώματος, αλλά και τα σχετικά πρωτόκολλα ασφαλείας, δεν μπορούν να υποστηρίξουν την **αναγκαία υγιεινή** σε επεμβάσεις που εκτείνονται χρονικά και εμπλέκουν μεγάλο αριθμό δυνάμεων. Κι όμως, η σχετική επιστημονική γνώση επισημαίνει ότι η υγιεινή σε κάθε συμβάν, από το πιο μικρό και ειδικά στα πιο μεγάλα, παίζει τεράστιο ρόλο στις μακροπρόθεσμες συνέπειες στην υγεία των πυροσβεστών.

**Πώς θωρακίζονται οι πυροσβέστες από αυτούς τους κινδύνους εν έτει 2024;**

Συνάδελφοι,

Η αντιμετώπιση των σοβαρών συνεπειών από τέτοια συμβάντα **είναι εφικτή** στην εποχή μας. Τα χτυπήματα στην πλάτη, η «αναγνώριση ηρωισμού» κλπ δεν κρατάνε τους πυροσβέστες ασφαλείς, αλλά μόνο συσκοτίζουν την έλλειψη των αναγκαίων μέτρων. Η Ε.Α.Κ.Π. δεν θα σταματήσει να μάχεται για την ολόπλευρη αντιμετώπιση της επικινδυνότητας της εργασία μας, η οποία όπως είναι πλέον πασιφανές δεν μπορεί να εξαντληθεί σε κάποιου επιδοματικού χαρακτήρα αναγνώριση. Απαιτούμε την λήψη όλων των απαραίτητων μέτρων (*μείωση εργάσιμου χρόνου, μείωση έκθεσης, ιατρική παρακολούθηση, χορήγηση & ανανέωση Μ.Α.Π. κλπ*) που θα αντιμετωπίζουν τους πυροσβέστες ως εξειδικευμένους επαγγελματίες και θα διασφαλίζουν ότι θα γυρνάμε υγιείς και αρτιμελείς στα σπίτια μας και τις οικογένειές μας, κατά τη διάρκεια του εργασιακού μας βίου αλλά και για πολλά χρόνια μετά.

**ΓΙΑ ΤΗΝ**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ ΑΤΤΙΚΗΣ**